पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. सेक्टर-9 इलाके में पति के साथ रह रही नव-विवाहिता संदिग्ध परिस्थितियों में 17 मई से गायब है। पुलिस ने पहले इस मामले में गुमशुदगी की रपट दर्ज की थी। कई दिनों तक नव-विवाहिता का पता नहीं चला, तो उसके मायके व ससुराल पक्ष में अनबन हो गई। विवाहिता के पिता ने सेक्टर-10ए थाने में शिकायत देते हुए उसके पति, ननद व नंदोई के खिलाफ अपहरण की शिकायत दी है। पुलिस ने उसके पति व अन्य से पूछताछ शुरू कर दी है।
यूपी में बागपत जिले के गांव रटौल निवासी कुनाल ने अपनी 22 वर्षीय बेटी मंजू की शादी बुलंदशहर के दिनेश से जनवरी 2013 में की थी। दिनेश मानेसर स्थित एक कंपनी में बतौर मैनेजर कार्यरत है। शादी के बाद दिनेश और मंजू गुड़गांव के सेक्टर-9 में किराए के मकान में रहने लगे। पास के ही सेक्टर-7 में दिनेश की बहन नीलम और जीजा अशोक भी रहते हैं। 17 मई को अन्य दिनों की तरह दिनेश ड्यूटी पर गया था।
देर शाम घर लौटा तो मंजू घर से गायब थी। आस-पड़ोस में पूछने पर भी मंजू का कोई पता नहीं चला। इसके बाद दिनेश ने परिजन और मंजू के पिता को उसके गायब होने की सूचना दी। 18 मई को मंजू के पिता कुनाल व अन्य परिजन गुड़गांव पहुंचे। सेक्टर-10ए थाने में शिकायत दी गई।
पुलिस ने गुमशुदगी रिपोर्ट दर्ज कर युवती की तलाश शुरू कर दी। लेकिन उसका कहीं पता नहीं चला। बढ़ते तनाव से युवती के पिता कुनाल व ससुराल पक्ष में अनबन हो गई। इसके बाद कुनाल ने अपने दामाद दिनेश, बहन नीलम और जीजा अशोक पर मंजू के अपहरण का आरोप दर्ज करा दिया।
आईओ सतपाल सिंह ने बताया कि गायब विवाहिता के पति व अन्य से पूछताछ की जा रही है। जल्द ही विवाहिता को ढूंढ लिया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn